CELEX: 32016R0239
Language: lv
Date: 2016-02-19 00:00:00
Title: Komisijas Regula (ES) 2016/239 (2016. gada 19. februāris), ar ko attiecībā uz maksimāli pieļaujamo tropāna alkaloīdu koncentrāciju konkrētā graudaugu pārtikā zīdaiņiem un maziem bērniem groza Regulu (EK) Nr. 1881/2006 (Dokuments attiecas uz EEZ)

20.2.2016   
            
            
               LV
            
            
               Eiropas Savienības Oficiālais Vēstnesis
            
            
               L 45/3
            
         KOMISIJAS REGULA (ES) 2016/239
   (2016. gada 19. februāris),
   ar ko attiecībā uz maksimāli pieļaujamo tropāna alkaloīdu koncentrāciju konkrētā graudaugu pārtikā zīdaiņiem un maziem bērniem groza Regulu (EK) Nr. 1881/2006
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1993. gada 8. februāra Regulu (EEK) Nr. 315/93, ar ko nosaka Kopienas procedūras attiecībā uz piesārņotājiem pārtikā (1), un jo īpaši tās 2. panta 3. punktu,
   tā kā:
   
               (1)
            
            
               Komisijas Regulā (EK) Nr. 1881/2006 (2) ir noteikta konkrētu piesārņotāju maksimāli pieļaujamā koncentrācija pārtikas produktos.
            
         
               (2)
            
            
               Eiropas Pārtikas nekaitīguma iestādes (EFSA) Zinātnes ekspertu grupa jautājumos, kas saistīti ar piesārņojumu pārtikas apritē (CONTAM), pieņēma atzinumu par tropāna alkaloīdiem pārtikā un dzīvnieku barībā (3).
            
         
               (3)
            
            
               Tropāna alkaloīdi ir sekundārie metabolīti, kas dabīgā veidā ir sastopami vairāku dzimtu augos, tostarp Brassicaceae, Solanaceae un Erythroxylaceae. Līdz šim ir identificēti vairāk nekā 200 tropāna alkaloīdi. Visvairāk pētītie tropāna alkaloīdi ir (-)-hiosciamīns un (-)-skopolamīns. Atropīns ir racēmisks (-)-hiosciamīna un (+)-hiosciamīna maisījums, kurā antiholīnerģiski aktīvs ir vienīgi (-)-hiosciamīna enantiomērs.
            
         
               (4)
            
            
               Tropāna alkaloīdu klātbūtne Datura ģints augos ir vispārzināma. Tā kā Datura stramonium (parastais velnābols) ir plaši izplatīts mērenā klimata un tropu reģionos, Datura stramonium sēklas kā piemaisījumi ir konstatētas linsēklās, sojā, sorgo, prosā, saulespuķu sēklās un griķos, kā arī to izstrādājumos. Sorgo, prosa un griķi nav viegli attīrāmi no Datura stramonium sēklām, veicot šķirošanu un tīrīšanu, tādēļ ir konstatēts, ka sorgo, prosa un griķi un no tiem iegūtie produkti un tos saturošā graudaugu pārtika ir piesārņoti ar tropāna alkaloīdiem.
            
         
               (5)
            
            
               
                  CONTAM grupa noteica grupas akūto standartdevu (ARfD) – 0,016 μg uz kg ķermeņa svara, kura izteikta kā (-)-hiosciamīna un (-)-skopolamīna summa, pieņemot līdzvērtīgu iedarbību. CONTAM grupa secināja, ka, pamatojoties uz ierobežoto pieejamo informāciju, mazu bērnu eksponētība ar uzturu varētu ievērojami pārsniegt grupas ARfD.
            
         
               (6)
            
            
               Tādēļ ir lietderīgi noteikt maksimāli pieļaujamo (-)-hiosciamīna un (-)-skopolamīna koncentrāciju zīdaiņiem un maziem bērniem paredzētā graudaugu pārtikā, kas satur prosu, sorgo un griķus vai no tiem iegūtus produktus. Tomēr, tā kā ar analīzēm saistītu iemeslu dēļ hiosciamīna enantiomēri ne vienmēr ir atšķirami, ir lietderīgi noteikt maksimāli pieļaujamo atropīna un skopolamīna koncentrāciju. Ņemot vērā to, ka tropāna alkaloīdu sintēzē augos rodas (-)-hiosciamīns un (-)-skopolamīns, nevis (+)-hiosciamīns, analīžu rezultāti par atropīnu augu izcelsmes pārtikā atspoguļo (-)-hiosciamīna sastopamību.
            
         
               (7)
            
            
               Ir lietderīgi noteikt paraugu ņemšanas noteikumus, kas jāpiemēro, kontrolējot atbilstību maksimāli pieļaujamajām koncentrācijām.
            
         
               (8)
            
            
               Tādēļ būtu attiecīgi jāgroza Regula (EK) Nr. 1881/2006.
            
         
               (9)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1881/2006 pielikumu groza saskaņā ar šīs regulas pielikumu.
   2. pants
   Lai kontrolētu atbilstību maksimāli pieļaujamajām koncentrācijām, paraugus ņem saskaņā ar noteikumiem, kuri paredzēti Komisijas Regulas (EK) Nr. 401/2006 (4) I pielikuma J daļā.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 19. februārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 37, 13.2.1993., 1. lpp.
   
   
      (2)  Komisijas 2006. gada 19. decembra Regula (EK) Nr. 1881/2006, ar ko nosaka konkrētu piesārņotāju maksimāli pieļaujamo koncentrāciju pārtikas produktos (OV L 364, 20.12.2006., 5. lpp.).
   
      (3)  EFSA Zinātnes ekspertu grupa jautājumos, kas saistīti ar piesārņojumu pārtikas apritē, 2013. Zinātniskais atzinums par tropāna alkaloīdiem pārtikā un barībā. EFSA Journal 2013; 11(10):3386, 113 lpp., doi:10.2903/j.efsa.2013.3386.
   
      (4)  Komisijas 2006. gada 23. februāra Regula (EK) Nr. 401/2006, ar ko nosaka paraugu ņemšanas un analīzes metodes mikotoksīnu līmeņu oficiālai kontrolei pārtikas produktos (OV L 70, 9.3.2006., 12. lpp.).
   
      PIELIKUMS
      Regulas (EK) Nr. 1881/2006 pielikuma 8. iedaļā pievieno šādu ierakstu:
      
         
                     Pārtikas produkti (1)
                  
                  
                     Maksimāli pieļaujamā koncentrācija (μg/kg)
                  
               
                     “8.2.
                  
                  
                     
                        Tropāna alkaloīdi
                         (1)
                     
                  
               
                      
                  
                  
                      
                  
                  
                     Atropīns
                  
                  
                     Skopolamīns
                  
               
                     8.2.1.
                  
                  
                     Zīdaiņiem un maziem bērniem paredzēta apstrādātu graudaugu pārtika un bērnu pārtika, kas satur prosu, sorgo un griķus vai no tiem iegūtus produktus (29)
                  
                  
                     1,0 μg/kg
                  
                  
                     1,0 μg/kg
                  
               
      
         (1)  Minētie tropāna alkaloīdi ir atropīns un skopolamīns. Atropīns ir racēmisks (-)-hiosciamīna un (+)-hiosciamīna maisījums, kurā antiholīnerģiski aktīvs ir vienīgi (-)-hiosciamīna enantiomērs. Tā kā ar analīzēm saistītu iemeslu dēļ hiosciamīna enantiomēri ne vienmēr ir atšķirami, maksimālā koncentrācija ir noteikta attiecībā uz atropīnu un skopolamīnu.”